stanford-oval/wikipedia huggingface dataset:
ברברה קרופורד ג'ונסון
קורות חיים > ילדות

קרופורד ג'ונסון נולדה בשנת 1925 כבת הצעירה במשפחה ממוצא אירי בת שישה ילדים להוריה, נל וקלארנס ג'ונסון. כשהייתה בכיתה ד' עברה משפחתה לסנדובל (אנ'), אילינוי, שם גדלה. אביה היה מפקח בתי ספר ואמה הייתה מורה מחליפה בבתי ספר מקומיים.
קורות חיים > לימודים והשכלה

קרופורד ג'ונסון למדה באוניברסיטת אילינוי כיוון שזו הייתה האוניברסיטה היחידה שאליה יכלה לקבל מלגה. בשנת 1946, לאחר 3 שנים סיימה את לימודיה בתור האישה הראשונה שסיימה לימודי תואר ראשון בהנדסה כללית מאוניברסיטת אילינוי. לאחר שסיימה את קרופורד ג'ונסון לימודי התואר, התחילה מיד לעבוד בתחום הנדסת חלל.
קורות חיים > קריירה

העבודה הראשונה של קרופורד ג'ונסון הייתה בחברה נורת' אמריקן אוויאיישן (NAA) שם עבדה במשך כל 36 שנות הקריירה שלה, ולא עזבה גם כאשר החברה התמזגה עם רוקוול-סטנדארד קורפוריישן (אנ') וגם כשנמכרה לחברת בואינג. המשימה הראשונה שלה בהנדסה הייתה בתוכנית Navaho על טיל בשם SM-64 Navaho (אנ'). בהמשך, עבדה על טיל בשם AGM-28 Hound Dog (אנ').
בשנת 1968 מונתה קרופורד ג'ונסון למנהלת הנדסת מערכות בפעולות מערכת הקשורות למשימה לתמיכה בתאי הפיקוד והשירות (CSM). תפקיד זה היה הגבוה ביותר שאישה הגיעה אליו עד אז במחלקת החלל בחברה בה עבדה. בזכות תפקיד זה ייצגה קרופורד ג'ונסון את החברה באופן רשמי בפגישות עם נאס"א ועם אסטרונאוטים. בשנת 1973 מונתה לתפקיד של מנהלת דרישות המשימה של מערכת המשימות לחלל. קרופורד ג'ונסון האמינה שמיפוי של הירח יעזור במשימות עתידיות.
פרויקטים

Nahavo Program - בפרויקט זה עבדו על טילי שיוט בין-יבשתיים על-קוליים שנבנו על ידי נורת' אמריקן אוויאיישן (NAA) בשנת 1946. התוצר הסופי היה מסוגל להעביר נשק גרעיני לברית המועצות מבסיסים בארצות הברית, בזמן שיוט במהירות מאך 3 (3675 קמ"ש) בגובה של 60,000 רגל (18,000 מטר). הטילים היו בעלי שלושה שלבים. קרופורד ג'ונסון עבדה על החלק השני. מה שהוביל אותה ליטול חלק בפרויקט עיצוב של טיל על-קולי דומה לטיל מגח סילון. קרופורד ג'ונסון הכינה את המסלול ניווט לטיל.
Hound Dog missile - טיל זה פותח בשנת 1959 על ידי נורת' אמריקן אוויאיישן (NAA) עבור חיל האוויר של ארצות הברית והיה טיל שיוט על-קולי המופעל על ידי מנוע טורבו-סילון המשוגר באוויר. הטיל תוכנן בזמן המלחמה הקרה בעיקר כדי להיות מסוגל לבצע תקיפה מקדימה על אתרי ההגנה האווירית של ברית המועצות לפני שטילים לטווח ארוך יפציצו שם.
תוכנית אפולו - תוכנית שמטרתה הייתה להביא אנשים לירח. תפקידה של קרופורד ג'ונסון במשימה זו היה לתכנן את מסלול השיבה לכדור הארץ ואת מערכת צג הכניסה (EMS) לקראת הנחיתה על הירח. קרופורד ג'ונסון האמינה שצוותה היה צריך למפות את הירח כדי לאפשר לחוקרים העתידיים להשתמש בירח בתור מתקן שיגור וכדומה.
תחנת החלל סקיילאב - תחנת החלל הראשונה שנאס"א שיגרה לחלל והיחידה שארצות הברית הפעילה באופן בלעדי. תפקידה של קרופורד ג'ונסון בפרויקט זה היה תכנון תאי הפיקוד והשירות של החללית.
אפולו סויוז - בשנת 1975 בוצעה טיסה ראשונה של ארצות הברית וברית המועצות ביחד. במסגרתה חיברו תא פיקוד ושירות אמריקאי ולחללית סויוז 19 הסובייטית.
מעבורת חלל (אורביטר) - קרופורד ג'ונסון הייתה אחראית על מערכת הטיסות וניתוח המשימה של פרויקט אורביטר. משימתה בתוכנית הייתה לעבוד על מסלולי טיסה, בדומה למה שעשתה בתוכנית אפולו. כחלק מתפקידה בפרויקט קרופורד ג'ונסון עבדה עם פרד הייז שהיה אסטרונאוט וטייס תא הפיקוד של אפולו 8 והוא תיאם בינה והחברה שבה עבדה לבין נאס"א בנושא דרישות המשימה.
פרסים

בשנת 1974 קיבלה את פרס ההישג השנתי מטעם האגודה למהנדסות (SWE) מוקדם יותר קיבלה לוח המנציח את תרומתה המובהקת למשימות אפולו מטעם נאס"א.
בשנת 1975 קיבלה פרס הצטיינות לבוגרים מאוניברסיטת אילינוי להנדסה.
בשנת 1976 קיבלה את פרס דירק ברואר מהאגודה האמריקאית לאווירונאוטיקה (AAS).
הערות שוליים

1 2 3 4  BARBARA CRAWFORD JOHNSON, Engineering at Illinois
1 2 3 4 5 6 7  Oral-History:Barbara Crawford Johnson, Engineering and Technology History Wiki
1 2  Barbara Crawford Johnson, The Society of Women Engineers
↑  Dirk Brouwer Award, American Astronautical Society
| --- | --- |
בקרת זהויות :  LCCN: n2017053161  VIAF: 20150516692903442129   WorldCat (עם VIAF): 20150516692903442129 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ברברה קרופורד ג'ונסון".
משרד הקסמים

| --- | --- |

 מידע כללי
 מדינה:  הממלכה המאוחדת הממלכה המאוחדת
 תחום שיפוט:  הממלכה המאוחדת הממלכה המאוחדת
 תאריך הקמה:  1707
 סוכנות קודמת:  מועצת הקוסמים
 ראש:  הרמיוני גריינג'ר-וויזלי
 מטה מרכזי:  לונדון 
 
משרד הקסמים (Ministry of Magic) הוא מוסד בדיוני המתואר בספרי הארי פוטר מאת ג'יי קיי רולינג, והוא הגוף המשמש כממשלת הקוסמים של בריטניה. בראשות משרד הקסמים עומד שר הקסמים.
היסטוריה > היסטוריה מוקדמת

על פי המתואר בספר "חיות הפלא והיכן למצוא אותן", במאה ה-14 הוקם גוף שנקרא "מועצת הקסמים", והוא שינה את שמו ל"משרד הקסמים" במאה ה-18.
היסטוריה > הקמת המשרד

משרד הקסמים באופן רשמי הוקם במאה ה-18, בשנת 1707. ומאז כיהנו בו עשרות שרות ושרים מפורסמים לאורך השנים.
אזכורים בולטים

והוא מוזכר לראשונה בהארי פוטר ואבן החכמים, ומופיע בכל הספרים שהופיעו אחריו, עיקר הופעתו של המשרד בעלילה החלה מהספר החמישי. במבנה הנרטיבי של הספרים, מתואר המשרד כמושחת, לא כשיר או שניהם, כשפקידים גבוהים שלו עיוורים לאירועים ולסכנות. לעיתים אף שם לב המשרד כי דבר אינו כשורה, אך על מנת שלא לאבד את שלטונו, הוא מונע את הפצת המידע. כך לדוגמה, דולורס אמברידג' מונתה למשרת המפקחת העליונה על הוגוורטס, על מנת למנוע את הידיעה על כך שוולדמורט חזר לחיים. המשרד מגיע לשיא של שחיתות לפני שוולדמורט משתלט עליו בפועל. בסוף הספר האחרון, לאחר מותו של וולדמורט, קינגסלי שאקלבולט מתמנה לתפקיד שר הקסמים הזמני ומשנה אותו לטובה. 20 שנה מאוחר יותר, לפי הארי פוטר והילד המקולל מתמנה הרמיוני גריינג'ר לתפקיד שרת הקסמים.
תפקידו העיקרי של המשרד הוא להסתיר את קיומה של קהילת הקוסמים הבריטית מעיני המוגלגים, בנוסף לאכיפת חוקי הקסם. המטה הראשי של המשרד שוכן מתחת לקרקע במרכז לונדון, וניתן להגיע אליו בהתעתקות, ברשת הפלו ובאמצעות כניסת מבקרים. המחלקה הסודית ביותר במשרד הקסמים היא מחלקת המסתורין, ובסוף הספר החמישי מתרחש בה קרב בין הארי וחבריו לבין אוכלי המוות. באמצע הקרב מצטרפים אליהם חמישה מחברי מסדר עוף החול, אך בסוף הקרב מצליחה בלטריקס לסטריינג' לרצוח את בן-דודה סיריוס בלק.
שרי הקסמים

בטבלה זו מובאים שרי הקסמים לדורותיהם, המוזכרים בספרים או במדיות האחרות הרשמיות של ג'יי קיי רולינג לפי סדר השנים.
| שם | שנות חיים | שנות כהונה | הערות ואזכורים |
| --- | --- | --- | --- |
| אוליק גאמפ | נולד לפני 1690 | 1707 - 1718 | מופיע על גבי קלפי צפרדע שוקולד במשחקי הווידאו, כמו כן מופיע כתמונה הפרק הראשון בספר הנסיך חצוי הדם. |
| דמולס רול | נולד לפני 1701 | 1718 - 1726 |  |
| פרסיוס פרקינסון | נולד לפני 1709 | 1726 - 1733 |  |
| אלדריג דיגורי | נולד לפני 1716 | 1733 - 1747 | מופיע כמשימת צד במשחק Hogwarts legacy  מבית הפלפאף. |
| אלברט בוט | נולד לפני 1730 | 1747 - 1752 |  |
| בסיל פלאק | נולד לפני 1735 | 1752 למשך כחודשיים | מוזכר במשחק Hogwarts legacy במשימת הצד של פרופסור בינס |
| אספסתוס גור | נולד לפני 1735 | 1752 - 1770 | מוזכר במשחק Hogwarts legacy במשימת הצד של פרופסור בינס |
| מקסימיליאן קרובי | נולד לפני 1753 ומת ב־1781 | 1770 - 1781 |  |
| פורטאוס קנאצבול |  | 1781 - 1789 |  |
| אונקצואס אוסבורט |  | 1789 - 1798 |  |
| ארטימסיה לופקין |  | 1798 - 1811 | האשה הראשונה שכיהנה כשרת הקסמים, מופיע גם על גבי קלפי צפרדע שוקולד במשחקי הווידאו. מבית הפלפאף. |
| גרוגן סטומפ |  | 1811 - 1819 | מופיע על גבי קלפי צפרדע שוקולד במשחקי הווידאו, מוזכר גם בספר חיות הפלא והיכן למצוא אותן. מבית הפלפאף |
| ג'וספינה פלינט |  | 1819 - 1827 |  |
| אוטלין גמבול |  | 1827 - 1835 | יזמה שימוש ברכבת ההוגוורטס אקספרס, כפתרון להסעת התלמידים לבית הספר הוגוורטס. |
| רדולפוס לסטריינג' |  | 1835 - 1841 |  |
| הורטנסיה מיליפוט |  | 1841 - 1849 |  |
| אוונג'לין אורפינגטון |  | 1849 - 1855 |  |
| פריסילה דופונט |  | 1855 - 1858 |  |
| דוגאלד מקפיל |  | 1858 - 1865 |  |
| פאריס ספאווין |  | 1865 - 1903 | שר הקסמים שכיהן בזמן הארוך ביותר, עזב את תפקידו בגיל 147 |
| ונוסיה קריקרלי |  | 1903 - 1912 |  |
| ארצ'ר אוורמונד |  | 1912 - 1923 |  |
| לורקן מקלירד |  | 1923 - 1925 |  |
| הקטור פאולי |  | 1925 - 1939 | הופיע במשחק Hogwarts legacy כתלמיד רייבנקלו |
| לאונרד ספנסר-מון |  | 1939 - 1948 |  |
| וילהלמינה טאפט |  | 1948 - 1959 |  |
| איגנטיוס טאפט |  | 1959 - 1962 | בנה של וילהלמינה טאפט. |
| נובי ליץ' |  | 1962 - 1968 | השר הראשון ששני הוריו המוגלגים |
| יוגניה ג'נקינס |  | 1968 - 1975 |  |
| הרולד מינצ'ום |  | 1975 - 1980 |  |
| מיליסנט בגנולד |  | 1980 - 1990 |  |
| קורנליוס פאדג' |  | 1990 - 1996 | שר הקסמים הראשון שמוזכר בספרי הארי פוטר |
| רופוס סקרימגור |  | 1996 - 1997 |  |
| פיוס תיקנס |  | 1997 - 1998 |  |
| קינגסלי שאקלבולט |  | 1998 - נוכחי |  |
הרכב ועמדה > מבנה המשרד

למשרד הקסמים יש שתי כניסות: כניסת מבקרים וכניסת עובדים. כדי להיכנס למשרד הקסמים מכניסת המבקרים נכנסים לתא טלפון במרכז לונדון שהופך למעלית שיורדת למשרד. כדי להיכנס מכניסת העובדים יש בסמטה במרכז לונדון חדר שירותים. על העובדים במשרד להיכנס לתוך האסלה ולהוריד את עצמם במים. העובדים גולשים בתעלה קצרה ולאחר מכן יוצאים מאחת האחים בקומת הכניסה של משרד הקסמים.
במשרד הקסמים יש שבע קומות:
בקומה הראשונה נמצאת לשכת שר הקסמים והסגל התומך (סגן השר, והצמרת).
בקומה השנייה נמצאות המחלקה לאכיפת חוקי הקסם. הלשכה למניעת שימוש לרעה בחפצי מוגלגים, מטה ההילאים ושירותי הרישום לקסמהדרין.
בקומה השלישית נמצאות המחלקה לתאונות ואסונות קסם, הצוות לטיפול במעשי קסם בלתי מכוונים, מטה המשכיחים והוועדה לתירוצים ראויים.
בקומה הרביעית נמצאות המחלקה לרישוי ופיקוח על חיות פלא, אגף החיות, אגף הישויות ואגף הרוחות. לשכת הקישור עם הגובלינים, המחלקה לרישום אנימגאים ומרכז הייעוץ לנפגעי מזיקים.
בקומה החמישית נמצאות המחלקה לשיתוף פעולה בינלאומי בקסמים, גוף תקנות הסחר הבינלאומי בקסמים, לשכת חוק הקסם הבינלאומי וקונפדרציית הקוסמים הבינלאומית, נציגות בריטניה.
בקומה השישית נמצאות מחלקת התחבורה הקסומה, רשות רשת הפלו, האחראי על תקנים למטאטאים, לשכת מפתחות המעבר והמרכז לרישוי התעצמות.
בקומה השביעית נמצאות המחלקה לספורט ומשחקי קוסמים, מטה ליגות הקווידיץ' של אנגליה ואירלנד, מועדון הגוג'ואים הרשמי והלשכה לפטנטים מופרכים.
הרכב ועמדה > הקשר עם המוגלגים

כאשר ראש ממשלת המוגלגים, שהוא למעשה ראש ממשלת בריטניה מתחלף, ראש הממשלה החדש זוכה לביקור מצד שר הקסמים שמיידע אותו על קיומו של עולם הקוסמים. המשרד שומר על קשר עם ראש ממשלת בריטניה באמצעות דיוקן מכושף התלוי על הקיר במשרד של ראש הממשלה ברחוב דאונינג 10. אם קיימת סכנה בעולם הקוסמים שר הקסמים מדווח על כך לראש ממשלת בריטניה.
הרכב ועמדה > מערכת משפט

בספרים ובסרטים, הודגשו חוסר העניין של בתי המשפט בהוכחות בעד ונגד החשוד, והסתמכותו על דעות קדומות כדי להכריע במהירות האפשרית. כמו כן, לא כל הנאשמים אף זוכים למשפט וחלקם נשלחים ישירות לכלא, כמו במקרה של סיריוס בלק. בספר החמישי מוצג כיצד המשרד גוזר ואוכף חוקים דרקוניים ללא הודעה מוקדמת. המשרד דוגל לאורך כל הספרים בהתנהגות אנוכית, כאשר שר הקסמים חושש למקומו ומעדיף לא להפיץ ולטפל בבעיות חמורות ומסוכנות לציבור הקוסמים. בספר השני לוקח לשר הקסמים, פאדג', זמן רב להגיב לפיגועים בהוגוורטס. בסוף הספר הרביעי ובספר החמישי, פאדג' מסרב להאמין שהלורד וולדמורט קם לתחייה, למרות הראיות המצביעות על כך. המשרד אף פותח בקמפיין לפגיעה באמינותו של הארי פוטר. בסופו של דבר נאלץ המשרד להכיר בדבר ולפעול במהרה. רולינג הצהירה שכאשר הארי, רון והרמיוני החלו לעבוד בעבור המשרד, הם משנים זאת באופן משמעותי, והמשרד הופך למושחת פחות.
מחלקות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה. יש להרחיב על רוב המחלקות במשרד.
מחלקות > לשכת שר הקסמים

בלשכה נמצאים משרדו של שר הקסמים, ושלושה משרדים נוספים של הצוות הניהולי:
משרד המשנה לשר הקסמים (העוזר הבכיר לשר) - היה משרדה של דולורס אמבירדג' בספר החמישי ובספר השישי. בספר השביעי הפך למשרד לרישום בני-מוגלגים, שגם אותו מנהיגה אמברידג'.
משרד היועץ לשר הקסמים - משרדו של קורנליוס פאדג' לאחר שעזב את תפקיד את שר הקסמים.
משרד העוזר הזוטר לשר הקסמים - משרדו של פרסי ויזלי.
מחלקות > המחלקה לאכיפת חוקי קסם

המחלקה לאכיפת חוקי הקסם היא המחלקה האחראית על החקיקה והאכיפה של חוקי הקוסמים. היא ממוקמת בקומה השנייה במשרד הקסמים. היא המחלקה הגדולה ביותר במשרד הקסמים, ומקבילה למשרד הפנים בממשלת בריטניה. לפני הספר הרביעי עמד בראש המחלקה ברטמיוס קראוץ' האב, שמנהיג יד קשה כנגד אוכלי-המוות. במהלך הספר החמישי אנו למדים כי בראשות המחלקה עומדת מכשפה בשם אמיליה בונז, אשר מוחלפת בידי פיוס ת'יקנס לאחר שוולדמורט רוצח אותה. עד מהרה, אחד מעובדי המשרד (ואוכל מוות בהווה), קורבאן יאקסלי, מטיל קללת אימפריוס על ת'יקנס, ובכך עוזר להשתיל חפרפרות בתוככי המחלקה. בספר השביעי ת'יקנס מתמנה לשר הקסמים, ויאקסלי מחליף אותו בתפקיד ראש המחלקה. במהלך אירועי הארי פוטר והילד המקולל הארי פוטר מתמנה לראש המחלקה, וכך גם באירועי המשחק הארי פוטר: איחוד הקוסמים. לדברי רולינג, זו המחלקה שאליה מצטרפת הרמיוני גריינג'ר לאחר שהיא מועברת מהמחלקה לרישוי ופיקוח על חיות פלא, שם החלה את הקריירה שלה אחרי הוגוורטס.
מחלקות > המחלקה לאכיפת חוקי קסם > שירות הרישום לקסמהדרין

המחלקה לאכיפת חוקי קסם כוללת בתוכה את שירות הרישום לקסמהדרין. השירות אחראי על הפעולות המשפטיות של הקסמהדרין, כגון שמירת מסמכים משפטיים, קביעת תאריכי שימוע ולוחות זמנים ועל ניהול תהליכים משפטיים בינלאומיים. אלבוס דמבלדור עבד במשך תקופה ארוכה בקסמהדרין, אך אולץ להתפטר בין הספר הרביעי לספר החמישי בשל עמדותיו כנגד משרד הקסמים. בתקופת כהונתו של שר הקסמים פאדג' עבדו במחלקה אמיליה בונז, דולורס אמבירדג' ופרסי ויזלי.
מחלקות > המחלקה לאכיפת חוקי קסם > מחלקת המסתורין

מחלקת המסתורין היא המחלקה הסודית ביותר במשרד. האנשים שעובדים שם נקראים שושואיסטים ולרוב הקוסמים אין מידע על עיסוקם. ישנם 12 חדרים:
מביניהם: היכל הנבואה, חדר המוחות, חדר הזמן, חדר האהבה, חדר המוות וחדר החלל.
בספר החמישי מתרחש שם קרב על הנבואה של וולדמורט והארי פוטר, שם גם נרצח סיריוס בלק על ידי בת דודתו אוכלת המוות בלטריקס לסטריינג'.
מבין האנשים העובדים שם: ברדריק בוד; התאשפז בקדוש מנגו לאחר שהוטלה עליו קללת אמפריוס לא כשורה, מת לאחר שבחג המולד נשלח לו ממקור לא ידוע (כנראה אוכלי מוות) צמח מלכודת השטן שהתחפש לעציץ פרפורח, הצמח חנק אותו כתגובה למגע ידו.
הערות שוליים

↑  Harry Potter | Ministers for Magic | Wizarding World, www.harrypotter.com (באנגלית)
↑  DibuckTV (2023-03-06), Hogwarts Legacy Speak to the Portrait of Eldritch Diggory, נבדק ב-2024-10-29
1 2  Manugames92 (2023-02-10), Hogwarts Legacy: Stay awake or fall asleep during History of magic class - Both choices, נבדק ב-2024-10-29
↑  Game_Changer (2023-03-24), Who's this Nut Job?!? Hogwarts Legacy & Harry Potter Lore, נבדק ב-2024-11-06
1 2 3 4  הארי פוטר ומסדר עוף החול
↑  הארי פוטר והאסיר מאזקבאן
1 2  הארי פוטר וגביע האש
↑  הארי פוטר וחדר הסודות
1 2  "Bloomsbury Live Chat". Accio Quote!. נבדק ב-5 במאי 2017. {{cite web}}:  (עזרה)
↑  הארי פוטר והנסיך חצוי הדם
↑  הארי פוטר ואוצרות המוות
↑  הארי פוטר והילד המקולל
↑  Wizengamot, The Harry POTTER Lexicon (באנגלית)
משרדה של דולורס
דולורס אמברידג' (אימלדה סטאונטון)
קורנליוס פאדג' מקדימה (רוברט הארדי), מאחוריו אלבוס דמבלדור (מייקל גאמבון)
איירבוס A320neo

איירבוס A320neo הוא הגרסה המתקדמת של מטוס הנוסעים הנפוץ איירבוס A320. השינויים במטוס מה-A320 המקורי הם מנועים חדשים וחסכוניים יותר בדלק וכנפונים חדשים שגם הם מסייעים בהפחתת צריכת הדלק. טיסתו הראשונה נערכה ב-25 בספטמבר 2014 והוא נכנס לשירות ב-25 בינואר 2016 בחברת לופטהנזה.
למטוס יש כמה גרסאות:
איירבוס A319neo - ביצע את טיסתו הראשונה ב-31 במרץ 2017 וצפוי להיכנס לשירות ב-2018. למטוס קיימות שתי אופציות עבור מנועו כמו ה-A320neo.
איירבוס A320neo - ביצע את טיסתו הראשונה ב-25 בספטמבר 2014 ונכנס לשירות ב-25 בינואר 2016 בחברת לופטהנזה. ההבדלים העיקרים בין ה-A320 והA320neo הם המנועים החדשים של A320neo שחסכוניים יותר ב-16% לעומת ה-A320 והוצאות תחזוקתם של המנועים נמוכה יותר ב-20% מה-A320 המקורי. בנוסף במטוס הופחתה פליטת ה-CO2 ועוד אמצעי לחיסכון בדלק הוא כנפון החדש של ה-A320neo. למטוס קיימים כשלושה אבות טיפוס שמבצעים מעת לעת טיסות ניסוי.
איירבוס A321neo - ביצע את טיסתו הראשונה ב-9 בפברואר 2016 ונכנס לשירות ב-30 באפריל 2017 בחברת וירג'ין אמריקה.
איירבוס A321neoLR- בעל טווח יותר ארוך ב-930 ק"מ מאשר אחיו האיירבוס A321neo. הוא המתחרה הישיר לבואינג 757. נכנס לשירות ב-13 בנובמבר 2018 בחברת ארקיע על שמו של הפזמונאי אהוד מנור.
בישראל

חברת ארקיע הישראלית הזמינה שלושה מטוסי איירבוס A321neoLR שיחליפו את מטוסי הבואינג 757 של החברה ויטוסו לאירופה. המטוסים החלו להגיע בנובמבר 2018.
מפרט

| 0 | 1 | 2 | 3 |
| --- | --- | --- | --- |
| דגם | A319neo | A320neo | A321neo |
אנשי צוות: שניים
| תכולת המטוס (שתי מחלקות) | 140 | 165 | 206 |
| תכולת מטוס מקסימלית (מחלקה אחת) | 160 | 195 | 240 LR:220 |
רוחב מושב: מחלקת תיירים עם שישה מושבים: 46 ס"מ
| קיבולת מטען | 27 מ"ק | 37 מ"ק | 51 מ"ק |
| אורך | 33.84 מטר | 37.57 מטר | 44.51 מטר |
מוטת כנפיים: 35.80 מטר
גובה: 11.76 מטר
רוחב פנימי: 3.7 מטר
| משקל המראה מקסימלי | 75,500 ק"ג | 79,000 ק"ג | 97,000 ק"ג |
| משקל נחיתה מקסימלי | 63,900 ק"ג | 67,400 ק"ג | 79,200 ק"ג |
| משקל ריק |  |  | 50,800 ק"ג |
| קיבולת דלק מקסימלית | 26,730 ליטר | 26,730 ליטר | 32,940 ליטר |
מנועים (X2): Pratt & Whitney PW1100G או CFM International LEAP
| דחף (X2) |  24,000-24,200 ליברות |  27,100-27,100 ליברות |  32,200-33,100 ליברות |
| מהירות מקסימלית |  |  | 876 קמ"ש (0.82 מאך) |
מהירות שיוט: 833 קמ"ש (0.78 מאך)
| גובה טיסה מקסימלי |  |  | 39,000 רגל (12,000 מטר) |
| טווח | 6,950 ק"מ | 6,500 ק"מ | 6,500 ק"מ  7,400 ק"מ:LR |
פיתוח ופרטים נוספים

פיתוח המטוס החל בשנת 2006 והסתיים לקראת שנת 2008[דרושה הבהרה]. ב-1 בדצמבר 2010 ה-A320neo הוכרז.
המנועים המשמשים את המטוסים הם Pratt & Whitney PW1100G-JM ו-CFM International LEAP-1A. כל חברה המזמינה את המטוס יכולה לבחור איזה מנוע יתניע את מטוסה.
נכון ל-6 באפריל 2017 הוזמנו 5,063 מטוסים מסדרת ה-A320neo, מתוכן:
55 הזמנות ל-A319neo
3624 הזמנות ל-A320neo
כ-1384 הזמנות ל-A321neo
הערות שוליים

↑  גידי ליפקין, ארקיע תהיה החברה הראשונה בעולם שתקבל את מטוס ה-A321, ‏7 באוקטובר 2018
איירבוס A321neo של חברת וירג'יון אמריקה
מטוס האיירבוס A320neo של חברת אזול הברזילאית
המטוס מסיע למסלול ההמראה לקראת המראתו הראשונה 25 בספטמבר 2014
ALD

| --- | --- |

איור של תא עצב. המעטפת הצהובה מסמלת את המיאלין
 תחום:  אנדוקרינולוגיה 
 טיפול:  Lorenzo's oil 
 קישורים ומאגרי מידע
 DiseasesDB:  292
 MeSH:  D000326
 OMIM:  300100
 סיווגים
 ICD-10:  E71.3 
 ICD-11:  8A44.1 
 
ALD (ראשי תיבות: Adrenoleukodistrophy; בכתיב עברי: אדרנולויקודיסטרופיה) היא מחלה תורשתית של מערכת העצבים המועברת בין אם לבנה (האם אינה חולה במחלה, אלא היא נשאית שלה).
המחלה פוגעת בעיקר בגברים בגיל הנעורים, ורק לעיתים נדירות מתגלה אצל נשים. היא מאכלת את שכבת המיאלין העוטפת את סיבי העצב (בדומה לטרשת נפוצה) על ידי מספר חומרים שומניים רוויים - חומצה קרוטית (C-26) ו-Lignoceric acid) C-24) הנמצאים אצל חולי ALD בכמות הגדולה פי ארבעה מאשר אצל אדם בריא. זכר חולה יכול להיות מאובחן במחלה עם מעורבות מוחית (אדרנולוקודיסטרופיה מוחית או בקיצור CALD), מעורבות חוט השדרה (אדרנומיאלונורופתיה או בקיצור AMN) ו/או מעורבות בלוטות יותרת הכליה (primary adrenocortical insufficiency).
"השמן של לורנצו" הוא סרט קולנוע המבוסס על מקרה אמיתי, של ילד חולה ALD שהוריו, ללא השכלה רפואית, הצליחו למצוא טיפול להאטת המחלה.
דיאגנוזה

הדיאגנוזה מבוססת על ממצאים קליניים ועל זיהוי של שרשראות ארוכות מאוד של חומצות שומן (very long-chain free fatty acid; VLCFA) בסרום. בדיקת MRI תראה חריגות בחומר הלבן. במרכזים רפואיים מסוימים ניתן גם לבדוק הימצאות של הגן הפגום.
כ-1 מכל 42,000 בנים מאובחן כנושא ALD בתאחיזה ל-X.‏
גורמים

הצורה הנפוצה ביותר של ALD היא בתאחיזה ל-X, כלומר הגן הפגום מועבר על כרומוזום X. גן זה נמצא ב-Xq28 והמחלה מתאפיינת בהצטברות יתר של שרשראות ארוכות מאוד של חומצות שומן, שאלו חומצות שומן המורכבות משרשראות של 24-30 פחמנים. הגן האחראי ל-ALD התגלה ב-1993, והחלבון שאותו הוא מקודד שייך למשפחת חלבוני העברה, והוא לא אנזים. לא ברור כיצד רמה גבוהה של שרשראות ארוכות מאוד של חומצות שומן גורמת לאיבוד מיאלין.
הגן (ABCD1) מקודד לחלבון המעביר חומצות שומן לפראוקסיזום, אברון שבו עוברות חומצות השומן חמצון בטא. גן פגום גורם להצטברות של שרשראות ארוכות מאוד של חומצות שומן.
ALD אוטוזומלי קשור לגנים: PEX1, PEX5, PEX10, PEX13, ו-PEX26.‏
פרוגנוזה

הטיפול הוא סימפטומטי. התנוונות נירולוגיות הולכת ומחמירה הופכת את סיכויי ההישרדות לנמוכים. מתים מן המחלה שנה עד עשר שנים לאחר הופעת הסימפטומים. כיום נחקרות מספר שיטות לטיפול במחלה בהן שמן לורנצו, השתלת מח עצם וריפוי גני.
ראו גם

תסמונת גייאן-בארה
הערות שוליים

↑  Bezman L, Moser AB, Raymond GV, Rinaldo P, Watkins PA, Smith KD, Kass NE, Moser HW (באפריל 2001). "Adrenoleukodystrophy: incidence, new mutation rate, and results of extended family screening". Annals of Neurology. 49 (4): 512–7. {{cite journal}}:  (עזרה)תחזוקה - ציטוט: multiple names: authors list (link)
↑  202370
ערך זה הוא קצרמרבנושא מחלות. אתם מוזמנים לתרום לוויקיפדיה ו.
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
באלוהים, אמא, אני שונא את המלחמה

| --- | --- |

 מידע כללי
 מאת:  יגאל לב
 איורים:  דני קרמן (עטיפה)
 שפת המקור:  עברית
 תורגם לשפות:  גרמנית, נורווגית
 סוגה:  רומן
 הוצאה
 הוצאה:  הוצאת ביתן
 תאריך הוצאה:  1968
 מספר עמודים:  186
 קישורים חיצוניים
 הספרייה הלאומית:  990018929940205171
חייל מחטיבת גולני קורא בספר "באלוהים, אמא, אני שונא את המלחמה" בשעת מנוחה בתרגיל החורף של החטיבה (1972)
באלוהים, אמא, אני שונא את המלחמה הוא ספר, אוטוביוגרפי ברובו, שכתב הסופר הישראלי יגאל לב על חוויותיו ממלחמת ששת הימים כמפקד גדוד חי"ר מילואים. בשונה מכל אלבומי הניצחון שיצאו לאחר המלחמה, נחשפים בספר זה הלבטים איתם מתמודדים הלוחמים לפני, בזמן ואחרי הקרבות ואת האופן שבו משפיעה המלחמה על אלו שעברו אותה. הספר מתאר בין היתר חלק מן הדברים שנכנסו בעקבות המלחמה לתוך התרבות הישראלית.
תוכן הספר > מבנה הספר

הספר, המסופר בגוף ראשון, מציג במישור הפיזי את מהלכיו של גדוד חי"ר מילואים שגויס שבועיים לפני פרוץ מלחמת ששת הימים ונע מאזור השפלה עד הגיעו לנהר הירדן. במישור השני חולקים המספר ומספר אנשים נוספים את מחשבותיהם על המלחמות ועל השפעותיה עליהם.
תוכן הספר > פרק 1 - הטעם המר

הספר נפתח עם גיוס גדוד המילואים עליו מפקד המספר. הגדוד נפרש תחילה באזור השפלה (כנראה אזור רמלה–לוד). המספר, בן 33, חווה כבר את מלחמת סיני ובתור חייל ותיק ומפקד הגדוד הוא נחשב ל"אבא" של היחידה. לתפקיד נהג הג'יפ שלו מצוות רמי כץ שזה עתה השתחרר משירות סדיר ולתפקיד קשר הג'יפ מצוות איציק שעבר כבר את גיל הפרישה ממילואים אך המשיך להגיע כשקראו לו.
רמי הנאה וחסר השורשים לארצו ולמשפחתו מייחל לפריצת המלחמה ועסוק בעיקר בנשים בחייו ובהשפעתן עליו ועל הגברים בכלל. דיבורים אלו מחזירים את המספר לשנת 1953 כשפיקד על יחידה צבאית שהוצבה בעין חוצוב עד שהגיעה למקום בחורה שהוציאה את היחידה משווי משקל והביאה בסופו של דבר למותו של אחד החיילים.
מנגד איציק שלחם במלחמת סיני ובמלחמת העצמאות הוא השתקן שבחבורה ומנסה בשיחות להרגיע את רוח הקרב של רמי.
הפרק מסתיים בתזוזת היחידה לכוון מוצב אל מול כפר בודרוס כשעל הדרך עומדת אימו של רמי ונפרדת מהלוחמים כשכולם מנופפים לה לשלום חוץ מרמי.
תוכן הספר > פרק 2 - אבן הגבול

בתחילת פרק זה נחשף הקורא לדמויות נוספות ביחידה: לבני הרופא הצבאי ששונא את המלחמה כי היא הפוכה לכל מה שהתחנך עליו כרופא, דני רן שקשור בקשר הדוק למשפחתו ורק רוצה לחזור לשם וליעקב שור (יענקל'ה) שחייו עם שלוש נשותיו כל כך סבוכים שהוא רואה בכל יציאה למילואים דרך לברוח, זמנית, מהתסבוכת.
בפרק זה חולקים גיבורי הספר את יחסם לאויב הערבי ששוכב בעמדות מולם. הדעות נעות בין קריאתו של רמי "להרוג את כולם" לבין ליבני שאומר "ניתחתי יהודים וערבים ולכולם לב שווה" ובאמצע נמצא דני שאומר "אני לא שונא אותם אבל הם האויב שלנו וזה מספיק".
בזמן סיור מפקדים בגזרה מתקבלת ההודעה שהמלחמה פרצה ושבסיני הכוחות כבר נעים מערבה.
תוכן הספר > פרק 3 - הר הגעש פולט אש

תחילתה של המלחמה בחזית ירדן נפתחת בהפגזה הדדית על העמדות הירדניות והישראליות. פגזים שנוחתים קרוב לכוח מטילים פחד על חיילי הגדוד ומשתקים את רמי. המחשבות על הפחד מחזירות את המספר אל מקרים שונים בהם חיילים שפגש התמודדו עם הפחד. הוא נזכר בנעוריו בקיבוץ שם נכח בפחד שתקף איש פלמ"ח בזמן אימוני קפיצה ממגדל מים ובמוות שחיכה לו כשכבר קפץ ואיש לא החזיק את הברזנט למטה. הוא נזכר במקרה של דני שצעד ללא פחד אל מול קנה רובה של חייל בהתקף עמוק על מנת להרגיעו ולפרוק את נשקו. הוא גם נזכר בפחדיו של מוריס, סמל הגדוד, שניצל מטבח מעלה עקרבים.
האש מביאה איתה פצועים והרוגים ראשונים של הגדוד איתם מתמודדים גיבורי הספר: המספר חושב על הפחד, על הצורך להוביל את הגדוד אל מול האש, על משמעות הפיקוד, על הדוגמה האישית שמפקד נדרש לתת ועל הצורך להמשיך הלאה למרות אובדן החברים (כולל אחיו משה לב). רמי מגלה פן אחר של התמודדות עם הפחד כשהוא לוקח חייל דתי פצוע לנקודת הפינוי ורואה את ההתמודדות שלו עם הפחד דרך האמונה באלוהים. איציק הקשר מתמוטט וחושף סוד ששמר מאז מלחמת העצמאות אז ירה בפצוע קשה שצרח מתוך חשש שהחיילים שלו יברחו.
עם רדת הליל מתחילה המערכה לכיבוש מובלעת לטרון. בשלב ראשון הגדוד כובש את כפר בודרוס ולאחר ריכוך באש טנקים נפנה הגדוד לכיבוש משטרת לטרון אל מול 2 גדודי קומנדו ירדניים. במהלך ההסתערות נתקל צוות הג'יפ של המספר ב-3 חיילי קומנדו והורג אותם. עם אור בוקר נכבשת לטרון והגדוד פונה מזרחה.
תוכן הספר > פרק 4 - עיניים אדומות

כלב שמלווה את הגדוד לאחר כיבוש לטרון מעלה במספר זיכרון על חבר איתו חלק חדר בקיבוץ וממנו למד את האהבה לחיות. ועל אותו חבר שיצא עם ארנבת אדומת עיינים למלחמת סיני ושם נהרג. לאיציק הכלב מזכיר איך שחרר בילדותו 300 כלבים מבית המטבחיים הישן של תל אביב.
כשיעקב מספר על משפחתו ששרדה את טבח חברון (תרפ"ט) נסבה השיחה של גיבורי הספר על הישרדות העם היהודי במלחמות ובמיוחד בשואה ועל הצורך להילחם כדי לשרוד. מוזכרת כאן גם התופעה של בריחת ישראלים לחו"ל לפני המלחמה.